钦定古今图书集成/明伦汇编/官常典/第795卷 > 裴满亨
## 钦定古今图书集成/明伦汇编/官常典/第795卷 > 裴满亨

按《金史》本传：“亨字仲通，本名河西临潢府人。其先世
居辽海。祖讳虎山者，天辅间移屯东受降城，以御夏
人，后徙居临潢。亨性敦敏习儒，大定间收充本职。世
宗谓曰：‘闻尔业进士举其勿忘为学也’。二十八年擢
第，世宗嘉之，升为奉御。一日，问以上古为治之道，亨
奏：‘陛下欲兴唐虞之治，要在进贤退不肖，信赏罚，薄’”
征敛而已。章宗即位，谕之曰：“朕左右侍臣，多以门第
显，惟尔由科甲进，且先朝信臣，国家利害，为朕尽言。”
俄擢监察御史。内侍梁道儿恃恩骄横，朝士侧目，亨
劾奏其奸。迁镐王府尉，出为定国军节度副使，三迁
同知大名府事。先是，豪猾从衡，前政莫制。亨下车宣
明约束，阖境帖然。承安四年，改河南路按察副使，就
迁本路副统军、中都、西京等路按察使。时世袭家豪
夺民田，亨检其实，悉还正之。泰和五年，改安武军节
度使。岁大雪，民多冻殍，亨输己俸为之赒赡，及劝率
僚属大姓同出物以济。转河东南北路按察使，卒于
官。上闻而惜之，赠嘉议大夫，赙物甚厚。亨性尤谨密，
出入宫禁数年，谠议忠言，多所裨益，《有槁则焚》之，虽
家人辈莫知也。所历州郡，皆有政绩可纪云。